ตั้งท่าจะไปกินมานานแล้ว พอดีเพื่อนฝรั่งที่เคยทำงานด้วยกัน กลับมาทำงานที่เมืองไทย เลยถือโอกาสพาไปกินที่นี่ซะเลย
วันนั้นไปเดินรอร้านเปิดกันด้วยนคะ เพราะร้านเค้าเปิดประมาณ 6 โมงเย็นอ่ะ แต่พวกเรามาเร็วไป เลยต้องไปกินโกโก้กันที่ร้านกาแฟแถวนั้นก่อน 

ที่กินกันวันนั้น จัดว่าปริมาณเยอะสำหรับคน 3 คนนะ ไม่รู้ว่ากินกันหมดไปได้ไง ตอนที่สั่งก็หิวอ่ะ พออาหารมาแล้วก็ โอ้ !!! เยอะแฮะแต่อร่อยทุกอย่างเลยนะ 

ที่สั่งวันนั้นก็มี ดังนี้ (ราคาจะโดยประมาณนะคะ เพราะจำไมได้ ลืมจดมา เวลาหิวๆ จะลืมสิ้นทุกสิ่งอย่าง)
พิซซ่าหน้าพาร์มาแฮมกับมาสคาโปเนชีส ตัวพาร์มาแฮมชิ้นอาจจะไม่ใหญ่นัก แต่ว่าหนาอยู่นะคะ ส่วนมาสคาโปเนชีสนี่ วางมาเต็มแผ่นพิซซ่าเลย หอมมันยืดเหนียว อร่อยสุดๆ มันเป็นพิซซ่าที่แป้งเหนียวนุ่ม ท๊อปปิ้งเองก็เหนียวนุ่มและรสชาติเข้มข้นแบบฝรั่งๆ จานนี้ประทับใจนะ ถ้าใครชอบกินพิซซ่าหน้านี้ ขอแนะนำให้สั่งมากินค่ะ ราคาประมาณ 280 บาท

ต่อมาเป็นคาลามารี ที่การจัดวางเก๋มาก เพราะเสิร์ฟมาในถังใบเล็กๆ น่ารักดี ตัวแป้งจะเป็นแบบบางๆ ไม่ได้หนามาก เราว่าเค้าน่าจะผสมแป้งแบบน้ำน้อยอ่ะ เลยไม่ได้มาแนวแบบแป้งหนาเป็นเทมปุระ รสชาติก็เค็มๆ มันๆ ดีค่ะ เอาไปจิ้มซอสที่เปรี้ยวๆ แล้วจะเข้ากันได้ดีเลย จานนี้ราคา 150-180 บาทนะ

อีกจานอันนี้เราสั่ง เป็นซัลมอนอะไรสักอย่างนะ จำชื่อเมนูไม่ได้ อารมณ์ประมาณแซลมอนดิบ วางมาบนน้ำยำที่มีเบสเป็นน้ำพริกเผาอ่ะค่ะ จะหอมตะไคร้มากๆ ตัวน้ำยำรสชาติจะออกหวานนำนะคะ ตามด้วยเค็มและเผ็ดนิดๆ เนื้อซัลมอนก้สดนะ นุ่มเนียน ไม่คาว อร่อยแปลกแหวกแนวดีค่ะ เพราะยังไม่เคยกินแบบนี้ที่ไหนเหมือนกัน ราคาประมาณ 230 -250 บาท

จานสุดท้ายนี้เพื่อนสั่ง เป็นซูชิโรลชุบแป้งทอด ข้างในซูชิโรลมีอะไรบ้างก็จำไม่ได้ละ รู้แต่ว่ามีอะโวคาโดนะคะ อร่อยดีค่ะ กรอบนอกนุ่มใน แต่เวลากินต้องระวังความร้อนที่ยังระอุอยู่ในตัวข้าวนิดนึงนะ ไม่งั้นจะปากพองเอาได้ ราคาก็น่าจะประมาณ 180 -250 บาทนะ

ส่วนเครื่องดื่ม เราสั่งชาวานิลลาเย็นไป ได้มาเป็นชาร้อนหนึ่งกา แล้วก็ขอน้ำแข็งเค้ามาหนึ่งโถเล็ก ส่วนเพื่อนฝรั่งสั่งเหล้า ชื่อว่าอะไรแบงค็อกๆ สักอย่างนี่แหละ เราแอบชิมไป มันเป็นแม่โขงผสมกับมะนาวและตะไคร้อ่ะค่ะ หอมๆ เปรี้ยวๆ ขมๆ ดีเหมือนกินน้ำต้มยำที่ไม่ใส่พริกนะ

มื้อนั้นหมดไปพันห้าค่ะ หารกันแล้วก็ตกคนละประมาณ 500 กว่าบาท จัดว่าแพงเอาการเลยทีเดียว

แนะนำว่าถ้าใครจะไป ให้โทรไปจองที่ก่อนนะคะ ไม่งั้นเดี๋ยวไม่มีที่นั่งดีๆ เพราะทุกคนเค้าโทรมาจองที่กันก่อนทั้งนั้น เรากับเพื่อนไม่ได้จอง เลยต้องไปนั่งตรงห้องด้านหลัง ที่เหมือนอยู่ในชั้นใต้ดินแทน เลยอดเห็นวิวสวยๆ ด้านหน้าร้านเลย อยากนั่งตรงบาร์ด้านที่มันติดกับกระจกร้านด้านหน้าอ่ะ แล้วตอนเราออกมา ก็เห็นมีฝรั่งนั่งอยู่บนขั้นบันไดหน้าตึกหลังแรกของร้าน โดยมีตั่งเล็กๆ วางเครื่องดื่มและอาหารเบาๆ อยู่ข้างหน้า ไม่รู้ว่ามันเป็นที่เสริมพิเศษ หรือเค้าจัดไว้ให้สำหรับคนที่มานั่งรอที่นั่งด้านในว่างก็ไม่รู้สิ
